google/wiki40b huggingface dataset:
Tegea

Tegea var en bosetning i antikkens Hellas, og var også navnet på en kommune i Arkadia i Hellas fram til 1. januar 2011, da det ble en del av Tripoli kommune. Kommunesenteret lå i landsbyen Stadio.
Antikkens Tegea var et viktig religiøst senter i antikkens Hellas. Votivgaver av bronse fra de geometriske og araiske periodene har form av hester og hjorter. Der er også funnet seglsteiner og fibulaer. Tempelet brant i 391 f.Kr. og ble gjenoppbygd etter formgivning av Skopas av Paros med relieffer av jakten på det kalydonske villsvin i fronten. Det er foretatt flere arkeologiske utgravninger, blant annet av franske arkeologer tidlig i på 1900-tallet og en nordisk-amerikansk gruppe ledet av Det norske institutt i Athen i 1990-årene. Siden 2009 har det blitt gravd etter byens agora i nærheten av den moderne landsbyen Paleia Episkopi i regi av et gresk-norsk samarbeidsprosjekt.
I den arkaiske perioden bandt de ni landsbyene som lå under Tegea seg sammen og dannet en by. Tegea var nevnt i Homers liste over skip som en av byene som bidro med skip og menn til Trojakrigen.
Tegea slet mot det spartanske hegemoniet i Arkadia og ble til slutt erobret rundt 560 f.Kr. Historikeren Herodotos fortalt i sin Historier at spartanerne herjet heroon i byen og stjal levningene av helten Orestes. I 300-tallet f.Kr. sluttet Tegea seg til det akhaiske forbund og slet seg fri fra Sparta. Byen beholdt samfunnsfunksjonene under Romerriket. Den ble plyndret i 395 e.Kr. av gotere.
Signalmontør

Signalmontør er en person som arbeider med drift, vedlikehold, feilretting og montering av ulike typer signalanlegg på jernbane. Signalanleggene omfatter sikringsanlegg for stasjoner, strekninger og planoverganger, fjernstyring av sikringsanlegg og automatisk togkontroll. Systemene består av både relébaserte og datastyrte anlegg. Mye av yrket går ut på vedlikehold og feilretting, og signalmontørene er sikkerhetsmessig ansvarlige for at signalanleggene fungerer som de skal.
Faget stiller store krav til kompetanse innen elektro, dataeteknologi og mekanikk, og fagutdanningen er veldig spesifikt tilrettelagt for å etablere den kompetansen som er nødvendig for å arbeide med de mest vanlige anleggene i Norge i dag. Ved endt utdanning må signalmontøren jobbe en gitt stund før han kan jobbe alene, og det er i tillegg mye undervisning som kommer i etterkant av læretiden, for å gi montøren den nødvendige kompetansen for å arbeide med de forskjellige signalanleggene som brukes i dag.
Treschows bru

Treschows bru er en bro over Akerselva på Bjølsen i Oslo. 
Treschows gate krysser Akerselva her, men broen er i motsetning til gaten oppkalt etter admiralitetsråd Gerhard Treschow. 
Den opprinnelige Treschows bru ble bygget i 1861, men den første broen ble revet og erstattet av dagens brokonstruksjon i perioden 1944–1948.
Jan Augustinus

Som skøyteløper

I sesongen 1969/1970 ble han nummer 6 i det nederlandske mesterskapet i sprint i Deventer den 10.–11. januar 1970 som ble vunnet av Jan Bazen.

Som overdommer

Han var assisterende overdommer under hurtigløp på skøyter under Vinter-OL 2010, og ved flere internasjonale mesterskap. I tillegg har han hatt utallige verdenscupoppgaver.
Tianqiporselen

Tianqiporselen er den kinesiske underglaserte blå porselen som ble til i de uoffisielle brennovner i Jingdezhen (景德镇) for et overveiende japansk marked på 1600-tallet. Uttrykket «Tianqi» (天啓; tenkei på japansk) er rett og slett fra det æranavn som ble benyttet i Tianqi-keiserens regjeringstid (1621–1628) i den senere tid av Ming-dynastiet. 
Generelt kan man si at Tianqiporselenet var en varietet av mange porselensstiler benyttet i Jingdezhens uoffisielle produksjonssteder fra sammenbruddet av produksjonen i de offisielle brennovner rundt Wanli-keiserens død i 1620 til da de ble reorganisert i 1683 i Kangxi-keiserens tid under Qing-dynastiet. 
Tianqiporselenet og beslektet porselen utviser en forfriskende spontanitet i motivvalg som gjør den distinkt fra annen kinesisk keramikk. Man kan merke en innflytelse fra landskapsmaleren Dong Qichang (董其昌) (1555–1636) i fargekontrastene. Motivene er vanligvis landskap, fugler og blomster, dyr og mennesker. 
Med tanke på kundenes ønsker og smak har de ofte tatt opp i seg japanske stilelementer. Denne typen porselen ble gjerne benyttet til den japanske teseremonien. 
I Japan kalles denne porselenstypen også ko sometsuke (古染付け) eller «gammel blå og hvit».
Rive droite

Rive droite (IPA: [ʁiv dʁwat], fransk for «Høyre bredd») er den del av av Paris som er nord for elven Seinen.
I Paris renner Seinen i vestlig retning og deler byen i to deler. Sett ovenfra er nord-siden er den høyre, og den sørlige bredden (eller Rive Gauche) ligger til venstre.
På grunn av sin tilknytning til steder som Place Vendôme forbindes Rive droite med en eleganse som ikke finnes i den mer bohemske Rive gauche. Rive droites mest berømte gate er Champs-Élysées, mens andre kjente gater er Rue de la Paix, Rue de Rivoli og Avenue Montaigne.
Pygmodeon

Utseende

Middelsstore, lange og slanke, mer eller mindre brunlige trebukker, dekkvingene gjerne med lyse tegninger. Antennene er litt lengre enn kroppen. Pronotum er mye lengre enn bredt, sylindrisk. Dekkvingene er jevnbrede, noe tilspissede bak, beina middels lange med litt klubbeformede lår.

Utbredelse

Slekten er utbredt fra Mexico i nord til Bolivia i sør.
Welanderhjem

Welanderhjem var forpleiningshjem for barn med hereditær syfilis, opprettet i Skandinavia på begynnelsen av 1900-tallet etter mønster fra et hjem etablert av den svenske legen og professor i syfidologi, Edvard Vilhelm Welander (1846-1917) år 1900.

Bakgrunn

Syfilis var en utbredt sykdom rundt århundreskiftet 1900. Barn som hadde blitt smittet med syfilis fra foreldrene ble gjerne lagt inn på sykehus sammen med mødrene sine, og dette vakte etter hvert bekymring både fra helsepersonale og offentlige helsemyndigheter. Barna ble regnet som smittefarlige mye lenger enn voksne, og man mente at det var behov for egne hjem for disse barna. Hensikten med å plassere de syke barna i egne barnehjem var å helbrede dem, men også å isolere dem for å hindre smitte. Opphold ved mindre pleiehjem ble også regnet som bedre og rimeligere enn ordinære sykehusopphold.

Historie

Det første barnehjemmet for barn med hereditær syfilis kom på initiativ fra den svenske legen og professor i syfidologi, Edvard Vilhelm Welander (1846-1917). Det startet med fem rom og et kjøkken i en liten tollbygning ved Kungsholms toll i Stockholm, og plass for 12-14 barn. Det fikk navnet «Lilla hemmet». Siden ble det bestemt fra offentlig hold å bygge et større hjem for barna i Stadshagen nær St. Görans sykehus. Dette stod ferdig i 1910 og kunne ta imot opptil 60 barn. Barna ble behandlet omkostningsfritt den tiden det tok å bli kvitt alle tegn på sykdom, det vil si ca. 3-4 år. Deretter kunne de utplasseres i fosterhjem, dersom de ikke kunne gjenforenes med sine mødre. Det ble bygget flere barne- og pleiehjem for syfilitiske barn i Skandinavia på begynnelsen av 1900-tallet, etter modell fra det svenske Welanderhjemmet, og de ble kalt Welanderhjem. For eksempel fantes det i Helsingør fra 1918-1936, København fra 1905-1954, Ehlershjemmet i Søndre Vilstrup 1925-1951, Oslo 1912-1936 og Welanderhjemmet i Bergen 1919-1939.
Milman Parry

Påvirkninger

Parrys påvirkning er åpenbart i arbeidene til senere forskere som har argumentert at det er en fundamental brudd i den institusjonelle eller fastlagte strukturen mellom det homeriske Hellas og det platoniske Hellas, et brudd karakterisert ved overgangen fra en muntlig kultur til en skriftkultur. Denne tanken fastholder at i det homeriske samfunnet tjente muntlig poesi som en form for ‘loggbok’ av institusjonelle og kulturelle praksiser. I en skriftkultur tar skriftlige loggbøker plass istedenfor muntlig poesi. Denne tesen er assosiert med Eric Havelock, som siterer Parry. Havelock argumenterer at de faste uttrykkene som Parry identifiserte kan bli forstått som mnemoniske hjelpemidler som hjalp poeten å huske poesien, noen som var vitalt for samfunnets velvære, gitt viktigheten av den informasjon som poesien videreformidlet.
Paul K. Monsen

Kvarstadbåtene

Monsen var i 1942 skipsfører på en av de såkalte kvarstadbåtene, de norske skipene som ble liggende i Göteborg etter det tyske angrepet på Norge 9. april 1940. Skipene ble forsøkt brakt over til alliert havn i Storbritannia. Monsen var skipsfører på  MT «Rigmor». Skipet forlot Göteborg 31. mars 1942, samtidig som MT «B.P. Newton» og MT «Lind». MT «Rigmor» ble to ganger angrepet av tyske bombefly og påført skade. Mannskapet måtte gå i livbåtene og ble reddet av det britiske orlogsfartøyet HMS «Eskimo». Den sterkt skadete MT «Rigmor» ble senket av britene for å unngå at det falt i fiendens hender.
Kampen om kontroll over norsk tonnasje og kvarstadbåtenes utbrudd vakte stor oppmerksomhet, ikke minst fordi kun to av de ti skipene som brøt ut sist i mars 1942 kom fram til alliert havn. Seks skip ble senket, blant disse MT «Rigmor», og to returnerte til svensk havn. Det var store tap og overlevende mannskap ble ført som fanger til Tyskland. Bare to skip, MT «Lind» og MT «B. P. Newton», kom trygt fram til alliert havn. Kaptein Monsen gikk etter ankomsten til Storbritannia til sultestreik i protest mot sjøfolkenes skjebne.

Krigskorset

I statsråd 21. august 1942 ble skipsfører Monsen tildelt Krigskorset for å ha brutt blokaden og satt kursen mot havn i Storbritannia.
Thomas Georg Münster

Berg- og myntmester

T.G. Münster var sønn av professor i metallurgi Emil Bertrand Münster  og Andres Sophie With. Münster ble gift med Betzy Marie Lund  6. desember 1881. De fikk to barn, Emma og Ragnhild. Han tok bergeksamen i 1878 og avla praktisk prøve i 1879. Münster ble knyttet til Den Kongelige Mynt på Kongsberg, og Bergverket, det meste av sitt yrkesaktive liv. Han arbeidet som assistent ved Norges geologiske undersøkelse 1882–1897, for det meste på Oslofeltet. Han var myntmester 1899–1906, bergmester i Finnmark 1906–1911 og bergmester i Østlandske distrikt 1911–1918.

Entomologen

Han var en av stifterne og sannsynligvis den som kom med idéen da Norsk entomologisk forening ble stiftet i 1904. Han var formann i foreningen i 29 år. I 1937 ble han utnevnt til æresmedlem. 
Da han gikk av med pensjon som bergmester i 1918 ble han utnevnt til statsstipendiat for å videreføre sitt vitenskapelige arbeide med entomologien. Hans arbeidsplass var ved Zoologisk museum i Oslo. Han overlot samtidig en velorganisert insektsamling på over 80 000 biller, fordelt på 12 000 ulike arter, til Zoologisk Museum i Oslo og Bergen Museum. Han beskrev i alt 65 billearter som nye for vitenskapen. 
Han ga også en omfattende privat entomologisk boksamling til Universitetsbiblioteket i Oslo. Han utarbeidet dessuten et manuskript på 12 store bind, hvor han oppsummerte samtlige, av de til da kjente funn av norske billearter. 
Han hadde idéen og var også den første redaktør av Norsk Entomologisk Tidsskrift, en ansvar han hadde fra etableringen i 1921 til 1932. Han skrev mer enn 70 entomologiske artikler.

Zoogeografi

Münster arbeidet også med zoogeografi. Sammen med Knut Dahl og Johannes Lid skrev han i 1924 verket A division of Norway into bio-geographical sectional areas agreed upon by botanists and zoologists;;.

Stortingsrepresentant

Han var stortingsrepresentant for Venstre fra Kongsberg 1892–97. Ved siden av sine entomologiske virksomhet var Münster også filatelist, dertil hadde han i sitt hjem på Bygdøy en rik samling av kaktus.
Samiske geografiske navn i Lavangen

Samiske geografiske navn i Lavangen (knr 1920) angir stedsnavn i Lavangen kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Lavangen kommune.
Vilje

Vilje er målbevisst streben og evne til å foreta valg og omsette tanker til handling, spesielt handlinger som individet kan gå god for og identifisere seg med. Begrepet brukes med litt ulike betydninger i filosofi, psykologi og hverdagsspråk.
Arue

Arue er en kommune på Tahiti i Fransk Polynesia. Den ligger øst for hovedstaden Papeete. Folketellingen i 2017 viste et innbyggertall på 10 333.
Abia av Juda

Familie

Andre krønikebok 12:16 forteller at «Så gikk Rehabeam til hvile hos sine fedre. Han ble gravlagt i Davidsbyen, og hans sønn Abia ble konge etter ham.» Samme kilde forteller at hans mor het Mikaja og var datter av Uriel fra Gibea, men Første Kongebok hevder at «Hans mor het Maaka og var datter av Absalom» Abia rapporteres i både Kongebøkene og i Krønikebøkene som beslektet med Asa av Juda. Det er klare selvmotsigelser i de bibelske redegjørelsene om Abias familie. Et antall teorier har blitt foreslått for å forklare dem, men ingen forklaring har sammenfattet alle tilgjengelige kilder eller vist seg fullstendig overbevisende. Abia hadde fjorten hustruer og produserte 22 sønner og 12 døtre.

Abias styre

Som følge av Rehabeams død ble han etterfulgt av sin sønn Abia som konge av Judea. I henhold til Andre Krønikebok skjedde det i det attende regjeringsåret til Jeroboam, som styrte i det nordlige kongedømmet Israel. Abia styrte i tre år, og hans regjeringstid var et anstrengende og ikke vellykket forsøk på å bringe de ti jødiske stammene i nordlige Israel tilbake til deres troskap.
Som følge av at Abia ble konge, samlet han en stor hær og marsjerte nordover for å gjenforene Israel med Judea. Han holdt en tale på «Semarajim-fjellet i Efraims fjelland», men samtidig ble han omringet av Jeroboams styrker, som talte hele 800 000 utvalgte menn. Abia hadde selv 400 000 utvalgte menn. Begge disse antallene synes ekstremt overdrevet eller ment symbolsk. Likevel vant Abia en overveldende seier, og erobret de israelittiske byene Betel, Jesjana og Efron og de tilknyttede landsbyene. Til tross for seieren ble ikke de to kongerikene forent.

Kronologiske avvik

I henhold til Andre Krønikebok ble Abia konge av Judea i det attende regjeringsåret til Jeroboam og styrte i tre år. I henhold til dette har bibelforskeren William F. Albright datert hans styre til 915–913 f.Kr. Edwin R. Thiele har justert dateringen til 914/913 – 911/910 f.Kr. Som forklart i sin artikkel om Rehabeam inneholder Thieles kronologi for de første kongene i Juda en indre inkonsekvens som senere forskere korrigerte ved å datere disse kongene et år tidligere.
Brian Dietzen

NCIS

Brian Dietzen dukket for første gang opp i TV-serien NCIS da han skulle ta over for karakteren Gerald Jackson som ble skutt og alvorlig skadet av en terrorist som var blitt trent opp av det israelske Mossad. Karakteren hans, Jimmy Palmer, arbeider som medisinsk assistent både i felten og i obduksjonssalen/likhuset. Palmer er livredd for Leroy Jethro Gibbs (spilt av Mark Harmon). I en episode blir det avslørt at Jimmy Palmer lider av klaustrofobi. I en annen episode blir Jimmy Palmer hypnotisert av Abby og Palmer avslører i hypnose at han har en fetisj når det gjelder sko/føtter. Det kommer også frem at Palmer har alvorlig øresus.
Amplilygrus

Utseende

En middelsstor, avlang, lyst rødbrun trebukk, pronotum og en korsformet tegning på dekkvingene er brunsvarte. Antennene er tynne og lengre enn kroppen. Pronotum er rundet, noe innsnevret bakerst. Dekkvingene er jevnbrede. Beina er middels lange, lårene tykke.

Utbredelse

Slekten er kjent fra den Sentralafrikanske republikken.
Truls Wyller

Politisk engasjement

Wyller var tidlig politisk engasjert, og ble medlem av Sosialistisk Folkeparti i 1968. I 1971 ble han medlem av sentralstyret i partiets ungdomsorganisasjon, SFU. I 1974 meldte han seg inn i studentorganisasjonen Kommunistisk Universitetslag ved Universitetet i Oslo. Han var en periode redaktør for organisasjonens avis Gnisten, og han sto på slutten av 1970-tallet som redaktør for Kommunistisk Arbeiderforbunds avis Den røde arbeideren og tidsskriftet Røde Fane. Senere har han på flere områder distansert seg fra norsk venstreside.
Nikola

Etymologi

Som mannsnavn er Nikola dannet som en sørslavisk form av Nikolas. Som kvinnenavn er det dannet som en polsk, tysk, tsjekkisk og slovakisk feminin form av Nikolas. Navnet Nikolas har gresk opprinnelse og er sammensatt av to ledd som betyr henholdsvis «seier» og «folk».
Formel 1-sesongen 1979

Oppsummering av sesongen

Sveriges Grand Prix var planlagt arrangert på Anderstorp mellom Monacos og Frankrikes Grand Prix, men på grunn av dødsfallene til de svenske førerne Ronnie Peterson og Gunnar Nilsson i 1978 ble den svenske entusiasmen for sporten sterkt redusert, og som følge av dette fantes det ikke penger til å arrangere løpet, og det ble dermed kansellert.
I Frankrikes Grand Prix på Dijon vant Renault for første gang i Formel 1-historien et løp med turbo-motor.
Halvveis i sesongen trakk James Hunt seg tilbake fra aktiv motorsport. Patrick Depailler brakk begge beina i en hanggliderulykke, og fikk derfor bare deltatt i de første syv løpene. På Silverstone sikret Clay Regazzoni den første seieren til Williams-teamet.
Primera División 1988–1989

Primera División 1988-89 var den 58. sesongen i spansk fotball siden ligaen ble innført. Sesongen ble innledet 3. september 1988 og avsluttet 25. juni 1989. Baltazar fra Atlético Madrid ble toppscorer med 35 ligamål.  Real Madrid vant sin 24. ligatittel denne sesongen.
Atsuhiko Ejiri

Karriere

Atsuhiko Ejiri startet sin profesjonelle karriere i JEF United Ichihara i 1990.
Trondheim hovedbrannstasjon

Trondheim hovedbrannstasjon ligger på Sluppen i Trondheim, nærmere bestemt like nord for Kroppanbrua langs E6. Den ble åpnet i 2014 og ligger på samme tomt som 110-sentralen for Sør-Trøndelag. Hovedbrannstasjonen lå tidligere i Kongens gate i Midtbyen.
Bygget stod ferdig høsten 2014 og har plass til åtte store brannbiler og tre små. I tillegg ligger administrasjonen her. Rundt 60 ansatte har sitt daglige virke ved stasjonen. Beredskapsbemanningen vil være maksimalt ti personer. 110-sentralen for Sør-trøndelag har også fått sitt hovedkvarter her. De flyttet inn i et nyoppført nabobygg i 2015. De to bygningene består til sammen av rundt 5900 kvadratmeter.
Byggekostnadene (med flytting) ble på 365 millioner kr. Sammen med 110-sentralen ble kostnadene totalt på 645 millioner. Alle byggene er tegnet av LINK arkitektur, mens Trondheim kommune var byggherre.
Hovedbrannstasjonen ble flyttet til Sluppen i 2014. Før det lå brannstasjonen på hjørnet av Søndre gate og Kongens gate. Bygget ble oppført i to omganger: Søndre gate 3 1940-45, arkitekt Sverre Pedersen, og Søndre gate 1 1945-53, arkitekt Høye og Gulldahl. Også den tidligere brannstasjonen lå her, fra midt på 1800-tallet.
Hovedbrannstasjonen er én av totalt fire nye brannstasjoner i Trondheim som kom i drift i perioden 2013-2015. Alle de gamle stasjonene ble samtidig nedlagt. De tre mindre stasjonene ligger på Sandmoen, Ranheim og Nyhavna og har hver sin spesialfunksjon. Sentrum brannstasjon på Nyhavna ble åpnet i 2015 og er ment å dekke sentrum av Trondheim. Den utmerker seg spesielt ved at den har kapasitet til å slukke fra sjøen. Den har eget kaianlegg med direkte tilgang fra stasjonen, samt brannbåt og redningsdykkere.
Tre dager for Condor

Handling

Den unge agenten Joseph Turner jobber for CIA, hvor han leser bøker og magasiner for å avdekke mulige skjulte budskaper og komplotter. En dag når han kommer tilbake til kontoret etter å ha kjøpt lunsj til seg selv og kollegene, oppdager han til sitt sjokk at alle er blitt drept. Han kontakter CIA, men når han rett etter blir utsatt for et drapsforsøk og skjønner han at han blir utsatt for et komplott og at han var ment og bli myrdet sammen med de andre. Han kommer seg så vidt unna og trenger seg inn hjemme hos Kathy Hale for å få en plass å tenke. Etter en rekke hendelser blir han usikker på hvem som er venn eller fiende. Han blir jaktet av agenter og mulige dobbelagenter, deriblant den erfarne leiemorderen Joubert.

Popularitet og økonomi

I følge The Numbers innbrakte filmen $41,5 millioner i USA i 1975. Dette gjorde den til den sjette mest innbringende filmen i USA i 1975.
Produksjonskostnadene var på $7,8 million

Anmelderne

Den ble godt mottatt av anmelderne, noe som gjenspeiles i at den har fått 86 % på Rotten Tomatoes. Roger Ebert gav den 3,5 av 4 stjerner, mens Leonard Maltin gav den 3 av 4 stjerner.
Også de norske anmelderne var stor sett fornøyd. Blant annet gav Dagbladet den terningkast fem, VG og Arbeiderbladet gav den fire og Aftenposten tre. Det norske filmnettstedet CINERAMA gav den terningkast fem i 2009 og skrev at: «34 år gamle Three Days of the Condor er ikke så eksplosiv som mange moderne actionfilmer, den er ikke så intrikat som mange moderne thrillere, og den er ikke så klissete som mange moderne romantiske dramaer. Og det er veldig greit. Actionscenene er spennende, vendingene er snertne, romansen er annerledes og interessant. Det hele er basert på en god, gammel oppskrift, men så er det også en god, gammel film, og det fungerer i det hele tatt veldig bra».

Priser

Den ble tildelt fem priser. Cartagena Film Festival (Beste birolle: Max von Sydow), David di Donatello Awards (beste regi: Sydney Pollack), Edgar Allan Poe Awards (beste film: Lorenzo Semple Jr. og David Rayfiel), Kansas City Film Critics Circle Awards (beste birolle: Max von Sydow) og Motion Picture Sound Editors (beste lydklipp).
Det kan ellers nevnes at den ble nominert til en Oscar for beste klipp.
Ateuchini

Utseende

Små til middelsstore, blanke, oftest svarte skarabider. Medlemmene i gruppen Scatimina har rader av lyse børster på pronotum og dekkvingene.

Levevis

Larvene lever av møkk som de voksne billene har gravd ned.

Utbredelse

Gruppen lever hovedsakelig i den Nye verden, de fleste av artene lever i mellom- og Sør-Amerika, noen nord til det sørligste USA. Gruppen er også representert med den slektene Coptorhina og Pedaria i Afrika og med slekten Demarziella i Australia.
Den ene fossile arten som kjennes er imidlertid fra Frankrike, dette viser (om plasseringen er korrekt) at gruppen tidligere har hatt en videre utbredelse.